1.

Az I. melléklet a következőképpen módosul: a) Az 1. szakasz helyébe a következő szöveg lép: „1. Fizetésimérleg-statisztika Az Európai Központi Bank (EKB) kétféle időszakra vonatkozóan ír elő fizetésimérleg-statisztikát: havonta és negyedévente, az ennek megfelelő naptári bázisidőszakokra vonatkozóan. Az éves adatok összeállítása az adott évre a tagállamok által jelentett negyedéves adatok összeadása alapján történik. A fizetésimérleg-statisztikának lehetőség szerint konzisztensnek kell lennie a monetáris politika folytatására előírt egyéb statisztikákkal, így különösen a negyedéves nemzeti számlákra (az ágazati számlákat is ideértve) vonatkozó statisztikával és a havi monetáris és banki statisztikával. 1.1. Havi fizetésimérleg-statisztika Célkitűzés Az euroövezet havi fizetésimérleg-statisztikájának célja a monetáris feltételeket és devizapiacokat befolyásoló fő tételek bemutatása (lásd a II. melléklet 1. táblázatát). Követelmények Alapvető elvárás, hogy az adatok megfelelően felhasználhatók legyenek az euroövezet fizetési mérlegének számításához. Tekintettel a havi fizetésimérleg-adatok benyújtására kitűzött rövid határidőre, azok nagymértékben összesített természetére és a monetáris politikai célokra történő, valamint devizaműveletekben való felhasználására, az EKB – amennyiben ez elkerülhetetlen – a nemzetközi szabványoktól némi eltérést enged (lásd a 2. cikk (4) bekezdését). Az eredményszemléletű elszámolás nem elvárás. Amennyiben az a határidő betartásához szükséges, az EKB becsült vagy előzetes adatokat is elfogad, amennyiben azok nem térnek el jelentősen a nemzetközi szabványoktól, és e becsült vagy előzetes adatok szolgáltatása megfelelő adatminőséget biztosít. A követelmény minden átfogó tranzakció-kategória esetében a követelések és kötelezettségek (vagy a folyó fizetési mérleg tételei esetében bevételek és kiadások) jelentése. Ez a nemzetközi tranzakciók tekintetében általában azt kívánja meg az NKB-któl, hogy megkülönböztessék az euroövezet más tagállamainak rezidenseivel folytatott és az euroövezeten kívüli tranzakciókat. Az NKB-knak ezt következetesen kell végezniük. Az euroövezet tagságában változás bekövetkezésekor az NKB-k kötelesek a változtatást az euroövezet országösszetételének meghatározásában attól a naptól kezdve végrehajtani, amikor a tagságban történő változás hatályba lép. Az euroövezet korábbi összetétele szerinti NKB-któl és az új euroövezeti tagállamok NKB-jától bekérik a kibővített euroövezetre vonatkozó visszamenőleges adatok legjobb becslését. A portfólióbefektetés terén az euroövezetre vonatkozó adatok észszerű havi összesíthetőségének lehetővé tétele érdekében meg kell különböztetni az euroövezet rezidensei által kibocsátott értékpapírokkal és az euroövezeten kívüli rezidensek által kibocsátott értékpapírokkal folytatott tranzakciókat. Az euroövezet portfólióbefektetések követeléseit érintő nettó tranzakciók statisztikáját az euroövezeten kívüli rezidensek által kibocsátott értékpapírokkal folytatott, jelentett nettó tranzakciók aggregálása útján kell összeállítani. Az euroövezet portfólióbefektetések kötelezettségeit érintő nettó tranzakciók statisztikáját az összesített nemzeti kötelezettségeket érintő nettó tranzakciók és az euroövezet rezidensei által kibocsátott és megvásárolt értékpapírokkal végzett nettó tranzakciók konszolidálása útján kell összeállítani. Hasonló jelentési kötelezettség és az összesített adatok összeállításának hasonló módszere vonatkozik a portfólióbefektetésekhez kapcsolódó jövedelmekre. A fizetési mérleg monetáris bemutatásának összeállítása céljából az NKB-k kötelesek az adatokat intézményi szektoronkénti bontásban benyújtani. A havi fizetési mérlegnél a szektoronkénti bontás a következő: — a közvetlen befektetés vonatkozásában: a) betétgyűjtő vállalatok a központi bank kivételével; b) pénzpiaci alapok; c) államháztartás; d) egyéb szektorok, — a portfólióbefektetések követelései és egyéb befektetések vonatkozásában: a) központi bank; b) betétgyűjtő vállalatok a központi bank kivételével; c) pénzpiaci alapok; d) államháztartás; e) egyéb szektorok. A fizetési mérleg szektoronkénti bontásának összeállítása céljából, amely lehetővé teszi a monetáris bemutatás létrehozását, az NKB-k kötelesek adatot szolgáltatni az euroövezet rezidensei által kibocsátott portfólióbefektetési értékpapírokkal folytatott nettó tranzakciókról, azon intézményi szektoronkénti bontásban, amelyhez a kibocsátó tartozik. Ezenkívül a portfólióbefektetések kötelezettségei tartalmazni fogják a belföldi kibocsátó intézményi szektoronkénti bontását. Az euroövezet portfólióbefektetések kötelezettségeit érintő nettó tranzakciók szektoronkénti bontású statisztikáját ezután a megfelelő szektorok nettó összes nemzeti kötelezettségének és az annak megfelelő, az euroövezet rezidensei által kibocsátott és megvásárolt értékpapírokkal folytatott nettó tranzakciók konszolidálása útján kell összeállítani. Az NKB-k (és adott esetben az egyéb illetékes hatóságok) a VI. melléklet táblázatában előírt modellek egyikének megfelelően gyűjtik a portfólióbefektetési adatokat. 1.2. Negyedéves fizetésimérleg-statisztika Célkitűzés Az euroövezet negyedéves fizetésimérleg-statisztikájának célja részletesebb adatok szolgáltatása, a nemzetközi tranzakciók további elemzésének lehetővé tételére. A negyedéves fizetésimérleg-adatok továbbá a részletes nemzetgazdasági monitoring alapját képezik. E statisztikák különösen az euroövezet ágazati és pénzügyi számláinak összeállításához és az Unió/euroövezet fizetési mérlegének az Európai Bizottsággal (Eurostat) együttműködésben történő együttes közzétételéhez járulnak hozzá. Követelmények A negyedéves fizetésimérleg-statisztika a lehető legnagyobb mértékben megfelel a nemzetközi szabványoknak (lásd a 2. cikk (4) bekezdését). A negyedéves fizetésimérleg-statisztika előírt bontását a II. melléklet 2. táblázata tartalmazza. A tőke- és pénzügyi mérlegben használt harmonizált fogalmakat és meghatározásokat a III. melléklet tartalmazza. A negyedéves folyó fizetési mérleg bontása hasonló a havi adatokra előírt bontáshoz. A szolgáltatások és a jövedelem vonatkozásában azonban negyedéves alapon részletesebb bontásra van szükség. A pénzügyi mérlegben az EKB az »egyéb befektetések« tétel vonatkozásában a Nemzetközi Valutaalap (IMF) »Balance of Payments and International Investment Position Manual« (fizetési mérleg és nemzetközi befektetési pozíció kézikönyv) hatodik kiadásában (a továbbiakban: BPM6) megfogalmazott követelményeket követi. A bontás bemutatása más (azaz a szektor élvez elsőbbséget). Ez a szektorok szerinti bontás részletesebb, azonban összeegyeztethető a BPM6 bontásával, ahol az eszközök élveznek elsőbbséget. A BPM6 bemutatásával egyezően a készpénzt és a betéteket megkülönböztetik a hitelektől és egyéb befektetésektől. Az NKB-k kötelesek megkülönbözetni az euroövezeti tagállamokkal folytatott tranzakciókat és az összes többi nemzetközi tranzakciót. Az euroövezet portfólióbefektetések követeléseit érintő nettó tranzakciók statisztikáját az euroövezeten kívüli rezidensek által kibocsátott értékpapírokkal folytatott, jelentett nettó tranzakciók aggregálása útján kell összeállítani. Az euroövezet portfólióbefektetések kötelezettségeit érintő nettó tranzakciók statisztikáját az összesített nemzeti kötelezettségeket érintő nettó tranzakciók és az euroövezet rezidensei által kibocsátott és megvásárolt értékpapírokkal végzett nettó tranzakciók konszolidálása útján kell összeállítani. Hasonló jelentési kötelezettség és az aggregált adatok összeállításának hasonló módszere vonatkozik a portfólióbefektetésekhez kapcsolódó jövedelmekre. Az NKB-k kötelesek a negyedéves adatokat intézményi szektoronkénti bontásban is benyújtani. Ez az adatkövetelmény túlterjed az IMF összeállítások szabványos összetevőin. Az NKB-k a következő szektorokra vonatkozó negyedéves adatokat kötelesek benyújtani: a) központi bankok; b) betétgyűjtő vállalatok a központi bankok kivételével; c) pénzpiaci alapok; d) államháztartás; e) nem pénzpiaci alap befektetési alapok; f) biztosítók és nyugdíjpénztárak; g) egyéb pénzügyi intézmények; h) nem pénzügyi vállalatok; és i) háztartások és háztartásokat segítő nonprofit intézmények. Az euroövezet portfólióbefektetésekhez kapcsolódó kötelezettségeit érintő nettó tranzakciókról az euroövezetben rezidens kibocsátók szektora szerinti statisztika összeállításához a negyedéves adatokra vonatkozó követelmények hasonlóak, mint a havi fizetési mérlegre meghatározott követelmények. A BMP6 – összhangban a nemzeti számlák rendszerével – a kamatok eredményelszámolású kimutatását javasolja. Ez a követelmény a folyó fizetési mérleget (befektetések jövedelme) és a pénzügyi mérleget egyaránt érinti.” b) A 3. szakasz helyébe a következő szöveg lép: „3. Nemzetközi befektetési pozíciókra vonatkozó statisztika Célkitűzés A nemzetközi befektetési pozíció az euroövezet egésze külső követeléseinek és kötelezettségeinek jelentése, a monetáris politika és devizapiac elemzéséhez. Hozzájárul különösen a tagállamok külső sebezhetőségének értékeléséhez és a pénztartó szektor által külföldön tartott likvid eszközpozíciók alakulásának figyelemmel kíséréséhez. E statisztikai információk kulcsfontosságúak az euroövezet negyedéves pénzügyi számláiban a külföld számlák összeállításakor. A nemzetközi befektetési pozíciókra vonatkozó negyedéves statisztika a részletes nemzetgazdasági monitoring alapját is képezi, többek között az Európai Bizottság makrogazdasági egyensúlyhiány kezelésére szolgáló eljárása során (*1). Követelmények Az NKB-knak negyedévente meg kell adniuk a nemzetközi befektetési pozíciókat a tárgyidőszak végi állományok vonatkozásában, valamint az árfolyamváltozás vagy más árváltozás miatti átértékeléseket. A nemzetközi befektetési pozíció adatai lehetőség szerint megfelelnek a nemzetközi szabványoknak (lásd a 2. cikk (4) bekezdését). Az EKB a nemzetközi befektetési pozíciót az euroövezet egészére állítja össze. Az euroövezet nemzetközi befektetési pozíciójának bontását a II. melléklet 4. táblázata mutatja be. A nemzetközi befektetési pozíció a bázisidőszak végén fennálló pénzügyi pozíciót mutatja, időszak végi áron értékelve. A pozíciók értékének változása a következő tényezőkből eredhet. Először, az értékben a bázisidőszak során történt változások egy része a végbement és a fizetési mérlegben rögzített pénzügyi tranzakciók miatt következik be. Másodszor, a pozíciók adott időszak eleji és végi változásainak egy részét a bemutatott pénzügyi követelések és kötelezettségek árainak változása okozza. Harmadszor, amennyiben a pozíciók a nemzetközi befektetési pozícióhoz használt elszámolási egységtől eltérő pénznemben merülnek fel, az egyéb pénznemekhez viszonyított árfolyamok változásai szintén hatással vannak az értékre. Végül bármely más olyan változás, amely nem a fenti tényezőknek tudható be, az időszakon belüli egyéb mennyiségi változások miatti változásnak minősül. Az euroövezet pénzügyi tranzakcióinak és pozícióinak megfelelő egyeztetése megkívánja, hogy megkülönböztetésre kerüljenek az értékben az árváltozás, árfolyamváltozás, illetve egyéb mennyiségi változás miatt bekövetkezett változások. A nemzetközi befektetési pozíció körének a lehető legközelebb kell lenni a negyedéves fizetésimérleg-tranzakciók köréhez. A felhasznált fogalmak, meghatározások és bontások összhangban vannak a negyedéves fizetésimérleg-tranzakciókhoz használtakkal. Lehetőség szerint a nemzetközi befektetési pozícióra vonatkozó adatoknak konzisztensnek kell lenniük a többi statisztikával, különösen a monetáris és banki statisztikákkal, valamint a pénzügyi számlákkal. A havi és a negyedéves fizetési mérleg esetében az NKB-k a nemzetközi befektetési pozíció statisztikáikban kötelesek megkülönbözetni a más euroövezeti tagállamokkal szembeni eszközeiket és az összes többi nemzetközi pozíciót. A portfólióbefektetések esetében meg kell különböztetni az euroövezet rezidensei és az euroövezeten kívüli rezidensek által kibocsátott értékpapírok állományait. Az euroövezet portfólióbefektetésekhez kapcsolódó követeléseit bemutató statisztikát az euroövezeten kívüli rezidensek által kibocsátott értékpapírokban fennálló követelések aggregálása útján kell összeállítani. Az euroövezet portfólióbefektetésekhez kapcsolódó kötelezettségeit bemutató statisztikát az összes nemzeti kötelezettségnek és az euroövezet rezidensei által kibocsátott és megvásárolt értékpapírok állományának konszolidálása útján kell összeállítani. A nemzetközi befektetési pozíción belül a portfólióbefektetések követeléseinek és kötelezettségeinek összeállítása kizárólag állományi adatokból történik. Az NKB-k (és adott esetben más illetékes statisztikai hatóságok) legalább a negyedéves portfólióbefektetési követeléseket és kötelezettségeket értékpapíronként gyűjtik, a VI. mellékletben szereplő táblázatban előírt modellek egyikének megfelelően. (*1) Az Európai Parlament és a Tanács 1174/2011/EU rendelete (2011. november 16.) a túlzott makrogazdasági egyensúlytalanságoknak az euroövezeten belüli kiigazítására vonatkozó végrehajtási intézkedésekről (HL L 306., 2011.11.23., 8. o.) és az Európai Parlament és a Tanács 1176/2011/EU rendelete (2011. november 16.) a makrogazdasági egyensúlyhiányok megelőzéséréről és kiigazításáról (HL L 306., 2011.11.23., 25. o.).”"